KOMISSION TÄYTÄNTÖÖNPANOASETUS (EU) 2020/1177,

annettu 7 päivänä elokuuta 2020,

täytäntöönpanoasetuksen (EU) 2020/469 muuttamisesta tiettyjen toimenpiteiden soveltamispäivien lykkäämiseksi covid-19-pandemian yhteydessä

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisistä siviili-ilmailua koskevista säännöistä ja Euroopan unionin lentoturvallisuusviraston perustamisesta, Euroopan parlamentin ja neuvoston asetusten (EY) N:o 2111/2005, (EY) N:o 1008/2008, (EU) N:o 996/2010, (EU) N:o 376/2014 ja direktiivien 2014/30/EU ja 2014/53/EU muuttamisesta sekä Euroopan parlamentin ja neuvoston asetusten (EY) N:o 552/2004, (EY) N:o 216/2008 ja neuvoston asetuksen (ETY) N:o 3922/91 kumoamisesta 4 päivänä heinäkuuta 2018 annetun Euroopan parlamentin ja neuvoston asetuksen (EU) 2018/1139 (1) ja erityisesti sen 36 artiklan 1 kohdan c ja g alakohdan, 43 artiklan 1 kohdan a ja f alakohdan ja 44 artiklan 1 kohdan,

sekä katsoo seuraavaa:

(1) Covid-19-pandemian hillitsemiseksi käyttöön otetut toimenpiteet heikentävät vakavasti jäsenvaltioiden ja ilmailualan kykyä valmistautua useiden hiljattain hyväksyttyjen lentoturvallisuutta koskevien täytäntöönpanoasetusten soveltamiseen.

(2) Eristystoimet, muutokset työntekijöiden työolosuhteissa ja saatavuudessa ja lisätyömäärä, joka tarvitaan covid-19-pandemian kaikkien sidosryhmien kannalta merkittävien kielteisten seurausten hallitsemiseen, haittaavat näiden täytäntöönpanoasetusten soveltamisen valmistelua.

(3) Komission täytäntöönpanoasetusta (EU) 2020/469 (2) aletaan soveltaa osittain 5 päivästä marraskuuta 2020. Mainitulla täytäntöönpanoasetuksella käyttöön otettujen yhteisten ilmoitusvaatimusten sekä SNOWTAM-mallia ja METAR-sanoman mallia koskevien vaatimusten mukauttamista Kansainvälisen siviili-ilmailujärjestön (ICAO) standardien ja suositeltujen menettelytapojen mukaisesti haittaa covid-19-epidemiasta johtuva toimivaltaisten viranomaisten ja asianomaisten toiminnanharjoittajien resurssien puute, ja sitä olisi näin ollen lykättävä, jotta toimivaltaisilla viranomaisilla ja sidosryhmillä olisi aikaa valmistautua vaatimusten täytäntöönpanoon.

(4) Euroopan unionin lentoturvallisuusvirasto vahvisti komissiolle, että johdanto-osan 3 kappaleessa tarkoitettujen säännösten soveltamisen lykkääminen on mahdollista ilman, että sillä olisi haitallista vaikutusta lentoturvallisuuteen, koska se kestää hyvin rajoitetun ajan ja uusien toimenpiteiden tarkoituksena on saattaa jo sovellettavat säännökset ajan tasalle voimassa olevien ICAOn standardien ja suositeltujen menettelytapojen mukaisesti.

(5) Jotta kansallisten viranomaisten ja kaikkien sidosryhmien tilanteeseen saataisiin välitöntä helpotusta covid-19-pandemian aikana ja jotta niille annettaisiin mahdollisuus mukauttaa suunnitelmiaan kyseisten säännösten soveltamisen lykkäämiseen valmistautumiseksi, tämän asetuksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä.

(6) Tässä asetuksessa säädetyt toimenpiteet ovat asetuksen (EU) 2018/1139 127 artiklalla perustetun komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Korvataan täytäntöönpanoasetuksen (EU) 2020/469 5 artikla seuraavasti: ”5 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 27 päivästä tammikuuta 2022. Tämän asetuksen seuraavia kohtia sovelletaan 12 päivästä elokuuta 2021: a) liitteessä I olevan 10 kohdan b alakohta; b) liitteessä III oleva 6 kohta: lisäys 3 ’SNOWTAM-MALLI’. Liitteessä III olevaa 5 kohtaa sovelletaan 5 päivästä marraskuuta 2020 lukuun ottamatta 5 kohdan v alakohtaa ’Lisäys 1 METAR-sanoman malli’, jota sovelletaan 12 päivästä elokuuta 2021.”

2 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä elokuuta 2020. Komission puolesta Puheenjohtaja Ursula VON DER LEYEN

(1) EUVL L 212, 22.8.2018, s. 1.

(2) Komission täytäntöönpanoasetus (EU) 2020/469, annettu 14 päivänä helmikuuta 2020, asetusten (EU) N:o 923/2012, (EU) N:o 139/2014 ja (EU) 2017/373 muuttamisesta ilmaliikenteen hallinta- ja lennonvarmistuspalveluja, ilmatilan rakenteiden suunnittelua ja tietojen laatua ja kiitotieturvallisuutta koskevien vaatimusten osalta sekä asetuksen (EU) N:o 73/2010 kumoamisesta (EUVL L 104, 3.4.2020, s. 1).